**Informatīvais ziņojums**

**par Eiropas standartizācijas samita rīkošanu  
 Latvijas prezidentūras Eiropas Savienības Padomē laikā**

**1. Situācijas apraksts**

2013.gada 18.jūnija Ministru kabineta sēdē tika izskatīts Ekonomikas ministrijas informatīvais ziņojums „Par Eiropas standartizācijas samita rīkošanu Latvijas prezidentūras Eiropas Savienības Padomē laikā” un atbalstīta tā rīkošana kā Ekonomikas ministrijas prioritārs pasākums Latvijas prezidentūras Eiropas Savienības Padomē laikā. Vienlaikus tika nolemts, ka Ekonomikas ministrija līdz 2014.gada 1.jūlijam iesniedz Ministru kabinetā informatīvo ziņojumu par paveikto samita rīkošanā, kā arī nepieciešamā finansējuma precizēto aprēķinu.

**2. Eiropas standartizācijas samits**

Eiropas standartizācijas samits ir trīs dienu pasākumu kopums, kas ietver vairākus pasākumus. Tajā skaitā tā saucamo nacionālo dienu, kurā iespējams piedalīties visiem interesentiem, proti, Latvijas uzņēmējiem, standartizācijas jomas ekspertiem, valsts institūciju un sabiedrisko organizāciju pārstāvjiem, kuri tiešā vai netiešā veidā ir iesaistīti standartizācijas procesā. Pasākumu kopums ietver arī Eiropas standartizācijas institūcijas (turpmāk - CEN) un Eiropas Elektrotehniskās standartizācijas institūcijas (turpmāk - CENELEC) vadības grupas sēdes un Ģenerālo asambleju, kurā piedalās tikai minēto organizāciju biedru pilnvarotie pārstāvji. CEN un CENELEC ģenerālo asambleju uzņemošās valsts statusa iegūšana ir uzskatāma par prestižu standartizācijas procesā iesaistīto personu vidū, tāpēc Latvijai dotā iespēja pirmajai no Baltijas valstīm uzņemt šāda līmeņa un mēroga pasākumu, ir uzskatāma par atzinību no reģionālo standartizācijas organizāciju puses par Latvijā izveidoto un funkcionējošo standartizācijas sistēmu. Saskaņā ar pēdējo gadu praksi un CEN un CENELEC darbību reglamentējošajiem tiesību aktiem, CEN un CENELEC ģenerālās asamblejas kopā ar samitu norisinās viena pasākuma laikā katru gadu kādā no organizāciju dalībvalstīm.

Tiek plānots, ka pasākumus apmeklēs ne tikai Eiropas standartizācijas institūciju vadītāji, bet arī augsta ranga amatpersonas no Starptautiskajām standartizācijas institūcijām - Starptautiskās standartizācijas organizācijas (ISO) un Starptautiskās Elektrotehnikas komitejas (IEC). Kopumā pasākumā parasti tiek pārstāvētas vairāk nekā 50 pasaules valstis un tā laikā paredzētajos pasākumos piedalās vidēji aptuveni 250 standartizācijas jomas speciālistu un komersantu no Eiropas Savienības un citām pasaules valstīm. Ņemot vērā Latvijas ģeogrāfisko izvietojumu paredzama liela interese un arī ievērojams viesu skaits no austrumu kaimiņvalstīm, ar kurām Eiropas Savienībai ir noslēgti ekonomiskās sadarbības līgumi un vienošanās par standartu piemērošanu savstarpējā tirdzniecībā. Īpaši jāatzīmē līgums starp Eiropas un Krievijas standartizācijas institūcijām, kas paredz plašu Eiropas standartu piemērošanu un tehnisko prasību tuvināšanu, un kas nostiprinās Eiropas standartu lomu visās Muitas savienības valstīs un ievērojami samazinās tirdzniecības tehniskās barjeras. Līgums rada jaunu tirgu atbilstības novērtēšanas institūcijām, kā arī jaunas iespējas netraucētai preču un pakalpojumu apritei starp Eiropas Savienības dalībvalstīm un Krieviju.

Eiropas standartizācijai ir būtiska loma preču un pakalpojumu iekšējā tirgus attīstībā. Mūsdienās starptautiskā un reģionālā tirdzniecība un pakalpojumu sektoru sekmīga funkcionēšana nav iedomājama bez standartu pielietošanas. Spēja orientēties starptautiskā tirgus tendencēs un piemērot starptautiski atzītus standartus ir priekšnosacījums vietējo komersantu izaugsmei un konkurētspējīgai dalībai pasaules un attiecīgo reģionu tirgos. Ar katru brīdi standartizācija kā instruments aizvien vairāk tiek integrēts visplašākajā jomu spektrā, kas sekmē inovāciju ienākšanu un attiecīgās jomas attīstību. Tāpēc Eiropas standartizācijas samits būs ideāla platforma vietējiem uzņēmējiem gūt neatsveramu publicitāti starptautiskajā līmenī, daloties ar savu pozitīvo pieredzi par to, kā standartizācija ir ietekmējusi to izaugsmi un konkurētspēju Eiropas Savienības un starptautiskajā līmenī, kā arī iegūstot nepieciešamo un interesējošo informāciju par standartizāciju.

**3. Paveiktais attiecībā uz Eiropas standartizācijas samita rīkošanu**

Kopš 2013.gada 18.-20.jūnijā CEN un CENELEC ģenerālās asamblejas Kopenhāgenā, kurā Latvija paziņoja CEN un CENELEC par gatavību uzņemties uzņēmējas valsts pienākumus Eiropas standartizācijas samita rīkošanā, Ekonomikas ministrija sadarbībā ar Nacionālo standartizācijas institūciju – SIA „Standartizācijas, akreditācijas un metroloģijas centrs” Standartizācijas biroju un citām iesaistītajām personām ir veikusi sagatavošanās darbus, lai nodrošinātu Eiropas standartizācijas samita sekmīgu norisi augstā līmenī.

Šī mērķa sasniegšanai ir sagatavots un normatīvajos aktos noteiktajā kārtībā Ministru kabinetā iesniegts rīkojuma projekts „Par Eiropas standartizācijas samita rīcības komiteju”, kas izskatīts Ministru kabineta 2014.gada 22.aprīļa sēdē (rīkojums Nr.166; prot.Nr.24 3.§). Rīcības komiteja ir izveidota, lai nodrošinātu mērķtiecīgu un savlaicīgu sagatavošanos Eiropas standartizācijas samitam. Rīcības komitejā ir iekļauti pārstāvji no Ekonomikas ministrijas, Nacionālās standartizācijas institūcijas, Latvijas prezidentūras Eiropas Savienības Padomē sekretariāta un nevalstiskajām organizācijām – Latvijas Darba devēju konfederācijas; Latvijas Tirdzniecības un rūpniecības kameras; Tehnisko ekspertu asociācijas, un kā rīcības komitejas uzdevums ir noteikts izstrādāt Eiropas standartizācijas samita sagatavošanas un norises plānu un koordinēt tā īstenošanu.

Paveiktais:

* 2014.gada 6.februārī notikusi tikšanās ar CEN un CENELEC pārstāvjiem Briselē. Sanāksmes laikā apskatīti šādi jautājumi: 1) Iespējamie Eiropas standartizācijas samita temati; 2) caurskatīti Eiropas standartizācijas organizatoriskie jautājumiem; 3) pārrunāta iespējamā CEN un CENELEC izpētes vizīte uz Latviju, lai apmeklētu samita norises vietu;
* Ir apzinātas CEN un CENELEC izvirzītas prasības Eiropas standartizācijas samita sekmīgai norisei. Detalizēts izvirzīto prasību uzskaitījums ir norādīts 1.pielikumā;
* 2014.gada 10.-11.aprīlī tika organizēta CEN un CENELEC pārstāvju izpētes vizīte uz Latviju, lai pārliecinātos par Eiropas standartizācijas samita sagatavošanās darbu norises gaitu un vienotos par turpmākajiem rīcības soļiem, vienlaikus tika apmeklēta samita norises vieta – Latvijas Nacionālās bibliotēkas ēka. Tāpat ar CEN un CENELEC pārstāvjiem tika pārrunāta Eiropas standartizācijas samita tematikas izvēle;
* Ir izstrādāts Eiropas standartizācijas samita logo (2.pielikums);
* Izstrādāts un šī gada Eiropas standartizācijas samitā, kas norisinājās no 10.-12.jūnijam Turcijā, prezentēts video uzaicinājums par Latviju kā 2015.gada Eiropas standartizācijas samita uzņemošo valsti;
* Sadarbībā ar CEN un CENELEC, kā arī Latvijas nevalstiskajām organizācijām sagatavoti iespējamie Eiropas standartizācijas samita temati, kas varētu balstīties uz standartizācijas starptautiskajiem aspektiem – standartu nozīmi starptautisko tirgu atvēršanā un konkurētspējas veicināšanā;
* 2014.gada 11.martā un 4.jūlijā ir notikušas rīcības komitejas sēdes, kurās izskatīti Eiropas standartizācijas samita sagatavošanās un plānošanas jautājumi;
* 2014.gada 15.maijā un 20.maijā tika organizētas augsta līmeņa tikšanās ar Latvijas Darba devēju konfederāciju un Latvijas tirdzniecības un rūpniecības kameru, lai noskaidrotu viņu gatavību piedalīties Eiropas standartizācijas samita organizēšanas procesā. Šobrīd tiek gaidīti priekšlikumi no uzņēmējiem par viņiem interesējošu un nozīmīgu Eiropas standartizācijas samita tematiku;
* 2014.gada 3.aprīlī un 16.maijā notikušas tikšanās starp Ekonomikas ministrijas un Eiropas Komisijas Uzņēmējdarbības ģenerāldirektorāta pārstāvjiem, kuru ietvaros pārrunāta Eiropas Standartizācijas samita norise Latvijas prezidentūras Eiropas Savienības Padomes laikā. Tikšanās laikā Eiropas Komisija ir paudusi gatavību atbalstīt šo pasākumu un nodrošināt augsta līmeņa pārstāvju dalību tajā, tādējādi paužot atbalstu standartizācijai kā nozīmīgam politikas atbalsta instrumentam;
* Noris darbs pie iepirkuma veikšanas saistībā ar pētījumu: „Eiropas un starptautisko standartu ietekmes uz eksportējošajiem uzņēmumiem izvērtējumu un labās prakses piemēru apkopojums”, kuru Ekonomikas ministrija plāno veikt līdz Eiropas standartizācijas samita norisei. Pētījuma mērķi ir noskaidrot standartizācijas ietekmes apmēru uz Latvijas tautsaimniecību, apzināt standartu nozīmi attiecībā uz uzņēmumu konkurētspējas veicināšanu, kā arī apzināt labās prakses piemērus, kad standarti ir veicinājuši attiecīgo uzņēmēju piekļuvi starptautiskajiem tirgiem;
* 2014.gada 1.jūlijā Ministru kabineta sēdē izskatīts jautājums par finansējuma pārdali un papildus finansējuma piešķiršanu Nacionālajai standartizācijas institūcijai. 2014.gada finansējums tiks izmantots, lai nodrošinātu pasākuma atpazīstamību un gūtu pēc iespējas lielāku pievienoto vērtību no samita norises. Samita mārketinga pasākumi aptvers gan Latvijas uzņēmējus, radot pēc iespējas lielāku interesi par standartizācijas nozīmīgumu uzņēmējdarbībā, gan Eiropas standartizācijas institūcijas dalībvalstīs. Lai paaugstinātu izpratni par Latvijas prezidentūras prioritātēm un standartizāciju, kā arī veicinātu uzņēmēju iesaistīšanos samitā, tiks sagatavoti informatīvie materiāli. Tāpat tiek plānots organizēt informatīvos pasākumus Latvijas reģionos un, intervējot uzņēmējus, izveidot Latvijas uzņēmēju pieredzes apkopojumu par dalību standartizācijā un standartu piemērošanu. Finansējums aptver arī šādu pasākuma organizēšanas nepieciešamo darbību izpildi: video uzaicinājuma uz Eiropas standartizācijas samitu izstrāde; logotipu izstrāde; pasākuma mājas lapas izveide.

**4. Nepieciešamais finansējums**

Ievērojot Latvijas prezidentūras Eiropas Savienības Padomē sekretariāta sniegto informāciju, Ekonomikas ministrija ir apkopojusi Eiropas standartizācijas samita organizēšanai nepieciešamās izmaksas. Cita starpā, Ekonomikas ministrija no Latvijas puses aicinās par sadarbības partneriem kļūt uzņēmējus, kuri ieinteresēti standartizācijas un atbilstības novērtēšanas pakalpojumu jomas attīstībā Latvijā un Eiropā. Kopsavilkuma tāme ir norādīta 3.pielikumā, savukārt izvērstā pasākuma tāme ir norādīta 4.pielikumā. Atbilstoši veiktajiem aprēķiniem Eiropas standartizācijas samita kopējās izmaksas veido EUR 71 289,70\*, tai skaitā PVN.

Atbilstoši 4.pielikumā noteiktajam atbildības sadalījumam izmaksas 59 840 *euro* apmērā tiek segtas no Ārlietu ministrijas budžeta apakšprogrammā 96.02.00 “Latvijas prezidentūras Eiropas Savienības Padomē nodrošināšana (centralizētie pasākumi)” paredzētā finansējuma, savukārt atlikušo izmaksu pozīciju segšanu nodrošina Ekonomikas ministrija, piesaistot sadarbības partnerus. Ja netiek rasta iespēja piesaistīt sadarbības partneru finanšu līdzekļus, Ekonomikas ministrija nodrošina attiecīgo izmaksu pozīciju segšanu no Ekonomikas ministrijai 2015.gadam piešķirtiem valsts budžeta līdzekļiem.

\* paredzamās izmaksas, kas tiks precizētas atbilstoši publisko iepirkumu rezultātiem.

Ekonomikas ministre D.Reizniece-Ozola

Vīza:

Valsts sekretārs M.Lazdovskis

06.11.2014. 09:05

1299

Stiebre  
67013019, anda.stiebre@em.gov.lv

Šaicāns

67013143, edijs.saicans@em.gov.lv